## Odluka o koncesiji pomorskog dobra u svrhu gospodarskog korištenja luke posebne namjene - industrijske luke Urinj

### NN 40/2006 (12.4.2006.), Odluka o koncesiji pomorskog dobra u svrhu gospodarskog korištenja luke posebne namjene - industrijske luke Urinj

# VLADA REPUBLIKE HRVATSKE

**972**

Na temelju članka 80. stavka 4. točke 2. Zakona o pomorskom dobru i morskim
lukama (»Narodne novine«, broj 158/2003), Vlada Republike Hrvatske je na
sjednici održanoj 5. travnja 2006. godine donijela

## ODLUKU

### O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE – INDUSTRIJSKE LUKE URINJ

I.
Vlada Republike Hrvatske (u daljnjem tekstu: Davatelj koncesije), na temelju
prijave, u skladu s člankom 65. Zakona o morskim lukama (»Narodne novine«, br.
108/95 i 97/2000) i mišljenja Stručnog tijela za ocjenu koncesija, prihvaća
prijavu trgovačkog društva INA – Industrija nafte d.d., Zagreb (u daljnjem
tekstu: Korisnik koncesije), i daje Korisniku koncesije ovlaštenje za
gospodarsko korištenje pomorskog dobra luke posebne namjene – industrijske luke
Urinj.
Granicu luke posebne namjene – industrijske luke INA Urinj na dijelu k.o.
Kostrena Barbara, čini poligon točaka od 1 do 11, od čega se na kopnenu granicu
luke posebne namjene – industrijsku luku Urinj odnose točke od 1 do 9, dok se na
morsku granicu luke posebne namjene – industrijsku luku Urinj zajedno s točkama
1 i 9 koje se nalaze na morskoj obali, odnose točke 10 i 11, sve kako je i
označeno u grafičkom prilogu.
Koordinate točaka iskazane su u metrima u Gauss-Krugerovoj projekciji:

|  |  |  |
| --- | --- | --- |
| Br. točke | Y | X |
| 1 | 5464276.621 | 5015079.033 |
| 2 | 5464286.918 | 5015091.839 |
| 3 | 5464295.983 | 5015100.724 |
| 4 | 5464315.953 | 5015112.875 |
| 5 | 5464348.247 | 5015058.440 |
| 6 | 5464410.603 | 5014994.849 |
| 7 | 5464434.687 | 5014969.211 |
| 8 | 5464429.791 | 5014962.973 |
| 9 | 5464416.910 | 5014944.128 |
| 10 | 5464084.414 | 5014554.931 |
| 11 | 5463940.621 | 5014689.149 |

Navedeno kopneno područje pomorskog dobra obuhvaća površinu
od 5.801 m2. Morski prostor ukupne je površine 101.326 m2, a što je označeno na
kopiji katastarskog plana k.o. Kostrena Barbara broj lista 73 i 76 u mjerilu
1:1000, koji čini sastavni dio ove Odluke, kao Prilog 1, i ne objavljuje se u
»Narodnim novinama«.

II.

Koncesija se daje u svrhu gospodarskog korištenja postojeće luke posebne namjene
– industrijske luke Urinj i objekata navedenih u Prilogu 2, koji čini sastavni
dio ove Odluke, a ne objavljuje se u »Narodnim novinama«.
Korisnik koncesije se obvezuje da pomorsko dobro, koje ovom Odlukom dobiva na
upotrebu i gospodarsko korištenje, koristi za svoje posebne potrebe.

III.

Korisnik koncesije je dužan gospodarski koristiti luku u skladu s hrvatskim
zakonima i podzakonskim aktima, te je dužan za svaku eventualnu gradnju ili
rekonstrukciju na lučkom području u redov­noj proceduri ishoditi suglasnost
Davatelja koncesije, te lokacijsku i građevinsku dozvolu.

IV.

Davatelj koncesije daje Korisniku koncesije na korištenje pomorsko dobro
navedeno u točki I. ove Odluke, na vremensko razdoblje od 5 godina, računajući
od dana sklapanja Ugovora o koncesiji pomorskog dobra.

V.

Za korištenje pomorskog dobra navedenog u točki I. ove Odluke, Korisnik
koncesije se obvezuje da će uredno plaćati Davatelju koncesije godišnju naknadu.
Godišnja naknada, koju Korisnik koncesije plaća za korištenje pomorskog dobra,
sastoji se iz dva dijela:
a) stalni dio u iznosu od 0,50 kuna po četvornom metru zauzete površine
godišnje;
b) promjenjivi dio naknade u iznosu 2,30 kuna po toni pretovarenog tereta.
Navedena naknada plaća se na sljedeći način:
– stalni dio naknade plaća se od trenutka zaključivanja ugovora o koncesiji, u
roku od 45 dana, i to uvijek za tekuću godinu unaprijed do 1. ožujka, a za
godinu u kojoj je dana koncesija i za godinu u kojoj koncesija istječe,
razmjerno preostalim mjesecima korištenja;
– promjenjivi dio naknade plaća se u dva obroka, i to prema pretovaru u prvih
šest mjeseci do 1. rujna, a za ostvareni pretovar drugih šest mjeseci do 1.
ožujka u narednoj godini.

VI.

Na temelju ove Odluke, ovlašćuje se ministar mora, turizma, prometa i razvitka
da sklopi Ugovor o koncesiji pomorskog dobra iz točke I. ove Odluke, kojim će se
detaljno urediti ovlaštenja Davatelja koncesije, te prava i obveze Korisnika
koncesije, posebice u odnosu na sigurnost plovidbe, osiguranje luke, održavanje
i zaštitu luke.

VII.

Obvezuje se Korisnik koncesije da, sukladno članku 7. Pravilnika o evidenciji i
obilježavanju pojasa pomorskog dobra (»Narodne novine«, broj 29/2005), dostavi
Povjerenstvu za granice nadležne županije, izrađeni geodetski elaborat radi
razgraničenja pomorskog dobra i/ili dovođenja u sklad katastra zemljišta i/ili
zemljišnih knjiga sa stvarnim stanjem na terenu.
Ako Korisnik koncesije, u roku od 30 dana od dana donošenja ove Odluke, ne
potpiše Ugovor o koncesiji pomorskog dobra, gubi sva prava određena ovom
Odlukom.

VIII.

Ova Odluka stupa na snagu danom donošenja, a objavit će se u »Narodnim
novinama«.

Klasa: 934-01/01-01/04
Urbroj: 5030114-06-1
Zagreb, 5. travnja 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Odluka, NN 40/2006-972
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)